Diari Oficial de la Generalitat Valenciana


Sumari del DOGV 3768, del 09-06-2000 (2000/4767)

ORDRE de 29 de maig de 2000, de la Conselleria de Cultura i Educació, per la qual es regulen els procediments d'admissió als ensenyaments universitaris a la Comunitat Valenciana.
----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/05/29/(1)/dof/vci/html**

### Dades del document

Número de DOGV
:   3768

Data del DOGV
:   09-06-2000

Secció del DOGV
:   I. DISPOSICIONS GENERALS

Número del document
:   2000/4767


Data del document
:   29-05-2000

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * legislació
    * alumne
    * accés a l'educació
    * examen
    * ensenyament públic
    * ensenyament superior
    * universitat

ORDRE de 29 de maig de 2000, de la Conselleria de Cultura i Educació, per la qual es regulen els procediments d'admissió als ensenyaments universitaris a la Comunitat Valenciana. [2000/A4767]
  
En el Reial Decret 69/2000, de 21 de gener, i en allò declarat vigent per este del Reial Decret 704/1999, de 30 d'abril, que regulen els procediments de selecció per a l'ingrés en els centres universitaris dels estudiants que reunisquen els requisits legals necessaris per a l'accés a la universitat, es preveu una major participació de les comunitats autònomes en la regulació d'este procés.
  
Així mateix, el Decret 20/2000, de 8 de febrer, del Govern Valencià, pel qual es creen els òrgans de gestió dels processos d'accés als estudis universitaris, faculta el conseller de Cultura i Educació per a desenrotllar els processos de gestió de l'accés a la universitat.
  
En virtut de l'habilitació legal continguda en el dit decret, i d'acord amb els criteris proposats per les universitats valencianes en el si de la Comissió de Preinscripció Universitària,
  
ORDENE
  
Primer
  
Els estudiants que reunisquen els requisits legalment exigits per a l'ingrés en ensenyaments universitaris oficials organitzats per centres universitaris dependents o adscrits a universitats públiques de la Comunitat Valenciana, que tinguen aprovat un nombre limitat de places d'accés, hauran de sol·licitar la seua admissió en estes a través d'un procés de preinscripció general, d'acord amb el procediment regulat en la present ordre.
  
L'adjudicació de les places s'efectuarà per la Comissió de Preinscripció Universitària d'acord amb el que resulte de l'aplicació de les regles, prioritats i criteris de valoració establits en el Reial Decret 69/2000, de 21 de gener.
  
Segon
  
A efectes de l'accés a la universitat, les universitats públiques valencianes es consideraran com una única universitat, per la qual cosa el procés de preinscripció serà comú i únic en totes les universitats, d'acord amb el calendari que a l'efecte establisca la Comissió de Preinscripció Universitària. En tot cas es procedirà a realitzar una convocatòria ordinària que s'iniciarà amb posterioritat al 10 de juny i una extraordinària durant el mes de setembre.
  
Tercer
  
Els estudiants formalitzaran la preinscripció en el model de sol·licitud que a este efecte s'establisca, on per ordre de preferència podran sol·licitar la seua admissió en un màxim de 12 ensenyaments universitaris oficials.
  
Els estudiants només podran presentar un únic imprès de preinscripció per a l'ingrés a les universitats públiques valencianes. La presentació de dos o més impresos de sol·licitud comportarà la nul·litat d'estos.
  
Els estudiants presentaran la sol·licitud de preinscripció en el centre docent on hagen cursat els seus estudis de Curs d'Orientació Universitària (COU) o Batxillerat, en les secretaries dels centres universitaris on pretenguen ser admesos o en el Registre General de la Conselleria de Cultura i Educació.
  
Quart
  
Quan la demanda de places en un ensenyament universitari siga superior a les places oferides, es reservarà anualment un nombre de places per als estudiants a què fan referència els articles 14 a 19 del Reial Decret 69/2000, de 21 de gener, en la següent proporció:
  
a) Districte compartit: les universitats reservaran per a estudiants un nombre de places que serà el que es determine seguint el procediment establit pel Consell d'Universitats.
  
b) Places reservades a estudiants amb titulació universitària o equivalent: es reservarà el 3%.
  
c) Places reservades a estudiants nacionals de països no comunitaris ni de l'espai econòmic europeu: es reservarà el 3%.
  
d) Places reservades a estudiants de Formació Professional.
  
Els estudiants que hagen superat els estudis de Formació Professional que faculten per a l'accés directe als ensenyaments universitaris, tenint en compte, d'acord amb la legislació vigent, la seua relació amb els estudis de formació professional que hagen cursat, tindran les següents quotes de reserva:
  
Es reservarà el 30% per a ensenyaments conduents a l'obtenció de títols oficials de només primer cicle.
  
Es reservarà el 7% per a ensenyaments conduents a l'obtenció de títols oficials de primer i segon cicle.
  
e) Per a estudiants que, reunint els requisits acadèmics corresponents, el Consell Superior d'Esports qualifique i publique com a esportistes d'alt nivell abans del 15 de juny de l'any en curs: es reservarà el 3%, i, addicionalment, el 5% de les places corresponents als ensenyaments conduents al títol oficial de llicenciat en Ciències de l'Activitat Física i de l'Esport.
  
f) Places reservades a estudiants discapacitats en els termes establits per l'article 17 del Reial Decret 69/2000, de 21 de gener: es reservarà el 3%.
  
g) Places reservades a majors de 25 anys que hagen superat les proves específiques d'accés a la universitat en el curs 1999/2000: es reservarà el 3%.
  
Quint
  
Als estudiants que, com a conseqüència d'utilitzar la possibilitat establida en el punt 5 de l'article 13 del Reial Decret 69/2000, de 21 de gener, obtinguen plaça per la quota general i per alguna de les quotes de reserva assenyalades en l'apartat anterior, se'ls adjudicarà aquella plaça obtinguda en la quota general.
  
Sext
  
L'admissió d'estudiants al segon cicle universitari anirà precedida d'un procés de preinscripció que es regirà per les regles, prioritats i criteris de valoració establits en el Reial Decret 69/2000, de 21 gener, i en la present ordre.
  
Els estudiants que desitgen ingressar en estos estudis presentaran la sol·licitud de preinscripció en el centre universitari que els impartisca o en el Registre General de la Conselleria de Cultura i Educació.
  
Sèptim
  
L'admissió a un segon cicle d'ensenyaments universitaris que no constituïsquen continuació directa d'un primer cicle previ, així com a ensenyaments de només segon cicle, es determinarà segons les prioritats i criteris de valoració següents:
  
a) Les universitats reservaran el 15% del total de les places per a estudiants procedents d'universitats del districte universitari valencià que no tinguen implantat el segon cicle en centres públics d'estes i el 5% per a estudiants procedents d'altres universitats. En cap cas podrà quedar vacant cap plaça si existiren aspirants.
  
b) Per a l'adjudicació de les places reservades als alumnes de la mateixa universitat, així com per a l'adjudicació de les places reservades a estudiants de distinta universitat, la junta de govern de cada universitat podrà establir quins ensenyaments cursats atorguen prioritat per a l'admissió. El dit acord haurà de fer-se públic prèviament a l'inici del procés de preinscripció. En cap cas podrà quedar vacant cap plaça si existiren aspirants.
  
c) Per a la valoració de les sol·licituds d'aquells estudiants per als quals no supose la continuació dels seus estudis de primer cicle, les universitats prendran la mitjana de l'expedient acadèmic dels estudis de primer cicle adduïts com requisit previ a l'accés. Les universitats, per mitjà d'acord de les seues juntes de govern, podran tindre en compte altres aspectes curriculars per a estudiants de la mateixa universitat, i podran aplicar els coeficients correctors previstos en l'article 12.e, últim paràgraf, del Reial Decret 69/2000, de 21 de gener.
  
DISPOSICIONS FINALS
  
Primera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana, i s'aplicarà al procés de preinscripció per a l'accés a la universitat en el curs 2000-2001.
  
Segona
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar potestativament recurs de reposició o plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura i Educació, en el termini d'un mes comptador des de l'endemà de la publicació en el Diari Oficial de la Generalitat Valenciana.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana.
  
València, 29 de maig de 2000
  
El conseller de Cultura i Educació,
  
MANUEL TARANCÓN FANDOS


Còpia Permalink ELI